kardosdrur/scandi-wiki huggingface dataset:
Takikomi gohan

Takikomi gohan (炊き込みご飯, sammenkogt ris) er en japansk risret.

Ved tilberedningen koges risen sammen med forskellige valgbare ingredienser som f.eks. grøntsager, kartofler, hønsekød, fisk, østers, tyndt skåret kød eller svampe (f.eks. enoki eller nemeko) i dashi med sojasovs eller med teriyakisovs i en riskoger. Ingredienserne udvælges for det meste afhængig af årstiden. Om foråret tilberedes en takikomi gohan med bambusskud, om sommeren gerne med grønne bønner eller friske sojabønner, om efteråret med kastanjer eller svampe og om vinteren med østers.

Afhængig af regionen har retten forskellige egenskaber, f.eks. koges risen med en hel fisk i det vestlige Japan. Alt efter fisken kaldes denne variant for tai-meshi oder ayu-meshi. Andre varianter kaldes f.eks. for go-moku gohan oder mame gohan. Retten er især populær hos børn og laves derfor ofte i japanske hjem.

Noter

Eksterne henvisninger 
 Takikomi Gohan, web-japan.org

Mad fra Japan
Risretter
Takuan

Takuan (沢庵) er traditionelle syltede kinaradiser fra det japanske køkken.

Takuan er en populær form for tsukemono, en japansk måde at sylte grøntsager på. Den fremstilles af daikon, en hvid kinaradise, der skæres i skiver til mange retter eller i strimler til maki-sushi. I det japanske køkken siges den at have en fordøjelsesfremmende effekt.

Ved tilberedningen tørres daikon til at starte med nogle uger i solen, til den er blevet blød og bøjelig. Derefter bliver radiserne stablet i lag et træfad med salt og en grød af klid (nukamiso). Fadet dækkes med tørrede radiseblade, og der lægges en vægt ovenpå. Efter ca. seks måneder er gæringen overstået, og radiserne har fået en gul farve. Ved industriel fremstilling tilsættes farven ofte med gurkemeje eller kunstige farvestoffer.

Eksterne henvisninger 

Mad fra Japan
Grøntsagsretter
Incumbent

Incumbent (oprindeligt latin) er et udtryk, som på dansk kan betyde regerende, etablerede, magthavende eller herskende. Det giver udtryk for, hvem som er ansvarlig for øjeblikket. Udtrykket bruges sjældent i dansk, men bruges oftere på andre sprog som fx engelsk. Der bruges det om en person, der har en bestemt position eller pt. har et politisk hverv ("in office"), som følger positionen. Dette ord bruges ofte, når der er tale om valg ofte mellem etablerede (nuværende) personer og en anden eller andre personer. 

Udtrykket kan også bruges om sport fx "den regerende verdensmester," "regerende verdensrekord" osv. Udtrykket kan også anvendes på en ledende position i sport, kultur, organisationer eller inden for erhvervslivet, hvor det benyttes i modsætning til en "outsider".

Referencer 

Myndigheder
Statskundskab
Ord og vendinger
Pigesind

Pigesind er en digtsamling af Tove Ditlevsen, udgivet i 1951 af forlaget Naver. Originaludgaven af digtsamlingen udkom i 1939.

Samlingen omfatter 32 digte der spænder bredt: Fra det tungsindigt triste, dybt ulykkelige til det tilnærmelsesvis muntre, hvor en ung piges sind og hvad, der rører sig i det, en ung pige, hvis liv skulle blive præget af angst, stofmisbrug og gentagne selvmordsforsøg.

Ekstern henvisning og kilde
Litteratursiden.dk Pigesind af Tove Ditlevsen

Bøger af Tove Ditlevsen
Digtsamlinger
Litteratur i 1939
Eduard Winkelmann

Eduard Winkelmann (født 25. juni 1838 i Danzig, død 10. februar 1896 i Heidelberg) var en tysk historiker.

Winkelmann blev docent i Dorpat 1866 samt professor i historie 1869 i Bern og 1873 i Heidelberg. År 1883 blev han formand i Badens historiske kommission og blev 1886 udnævnt til juridisk æresdoktor og geheimehofråd. Blandt Winkelmanns større historiske værker må nævnes Geschichte Kaiser Friedrichs II. und seiner Reiche (2 bind, 1863–65), der blev prisbelønnet, det fortrinlige Bibliotheca Livoniæ historica (systematisk fortegning over kilder og hjælpemidler til Estlands, Livlands og Kurlands historia, 1870; 2. tiløgte udgave 1878), Philipp von Schwaben und Otto IV. von Braunschweig (2 bind, 1872–78) og Kaiser Friedrich II (bind I, 1889–97, omfatter tiden til 1233, fortsat af Karl Hampe). Han udgav også blandt andet Acta imperii inedita seculi XIII et XIV (2 bind, 1880–85) och Urkundenbuch der Universität Heidelberg, bind I Urkunden, bind II Regesten (1886).

Kilder 

 

Historikere fra Tyskland
Ansatte ved Tartu Universitet
Ansatte ved Heidelbergs Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Personer fra Gdansk
Ugglan
Hermann Winkelmann

Hermann Winkelmann, egentlig Hans Emil Friedrich Winkelmann, (8. marts 1849 i Braunschweig—18. januar 1912 i Mauer bei Wien) var en tysk operasanger. Han var søn af Christian Ludewig Theodor Winkelmann.

Winkelmann skulle oprindelig være pianofortefabrikant og gik derfor til Paris for at søge uddannelse i de franske klaverfabrikker; men lysten til kunsten vandt overhånd; han tog undervisning hos en italiensk sanglærer, fortsatte sine studier hos Koch i Hannover, debuterede 1875 i Sondershausen og var 1883—1906 højt anset medlem af den wienske hofopera. Winkelmanns repertoire omfattede alle de store tenorpartier, og hans kunst magtede lige så fuldt den franske og italienske opera som de store Wagner-partier; 1882 kreerede han Parsifal i Bayreuth.

Kilder 

 

Operasangere fra Tyskland
Tyskere i 1800-tallet
Tyskere i 1900-tallet
Sleeper

Sleeper (engelsk for en person, der sover) kan henvise til:

 Engelsk udtryk for en Sovende spion
 The Sleeper (digt), et digt af Edgar Allan Poe
 Sleepers (film), en film fra 1996 film baseret på en roman af Lorenzo Carcaterra
 Sleeper, den engelske titel på Woody Allens film Mig og fremtiden fra 1973
 Sleeper (film fra 2005), en film fra 2005
 Sleeper (film fra 2012), en film fra 2012
 The Sleeper (film), en film fra 2012
 Sleeper (band), et Britpop band fra 1990'erne
 The Sleepers (San Francisco band), et punk/post-punk band aktive fra 1978 til 1981
 The Sleepers (Chicago band), et amerikansk rock band dannet i 2002
 Sleeper (Everyday Sunday album)
 Sleeper (Godstar album)
 Sleeper (Keith Jarrett album), et livealbum
 Sleeper (Tribe album)
 Sleeper (Ty Segall album)
 The Sleeper, et 2003 Blue Orchids album
 The Sleeper (The Leisure Society album)
 Sleepers (album), et soloalbum fra rapperen Big Pooh
Kedelhjelm

En kedelhjelm eller kedelhat er en hjelm fremstillet i stål og formet som en hat med skygge. Hjelmene kan have en lang række forskellige udformninger, hvoraf den brede metalskygge er det eneste gennemgående element, og den har det formål at give ekstra beskyttelse til bæreren. Hjelmen har fået navnet fordi den i form minder om en kedel eller en gryde til madlavning. Det engelsk navn er ligeledes kettle hat (kedelhat), mens den på tysk og fransk bliver kaldt hhv. eisenhut og chapel de fer, hvilket begge betyder "jernhat".

Hjelmen blev især brugt af infanterister. Under første verdenskrig begyndte man at producere hjelme der i udformning minder om kedelhatten. Disse hjelme blev også brugt under anden verdenskrig.

Historie 
Kedelhjelmen var almindelig i hele Europa igennem middelalderen, og den blev brugt af alle slags soldater, men primært af infanteri. Den brede skygge gav god beskyttelse mod slag fra oven, som eksempelvis sværdhug fra kavaleri, og var ligeledes velegnet til belejring da skyggen gav beskyttelse mod pile, sten eller andre ting der blev skidt eller kastet fra oven. Ydermere giver skyggen beskyttelse mod solen både i et slag eller under en march.

Ifølge Documentaria Anglo fra 1478, skulle hjelmtypen være blevet produceret første gang i England omkring år 1011, hvilket var 55 år før Slaget ved Hastings.

Selvom hjelmene var billige, blev dog set ned på og kun opfattet som egnede til infanteri, da de ikke havde ynde eller ekstravagance som riddernes hjelme (eksempelvis bascinet- og tøndehjelmen).

Hjelme som ligner kedelhjelmen i udformning findes dog også uden for Europa. De japanske Ashigaru-infanterimænd bar en såkaldt jingasa, der er en hjelm formet lidt ligesom den japanske kulihat.

Da man begyndte at bruge hjelme under første verdenskrig gjorde kedelhatten et comeback, i form af den britiske og amerikanske brodiehjelm (også kaldet en tinhat) og den franske adrianhjelm. Disse hjelme blev også brugt under anden verdenskrig af britiske tropper (herunder også fra Canada og Australien), og senere af amerikanske soldater.
Den britisk-producerede zuckermanhjelm til civil brug i anden verdenskrig blev ligeledes designet til at give mere beskyttelse fra oven til hoved og hals.

Galleri

Eksterne henvisninger 

Militærhistorie i middelalderen
Kamphjelme
Landkreis Wittmund

Landkreis Wittmund er en  Landkreis i den nordvestlige del af den tyske delstat Niedersachsen med administrationen beliggende i byen Wittmund; den er en del af  Ostfriesland.
Den er efter  Landkreis Lüchow-Dannenberg med hensyn til indbyggertal, den næstmindste Landkreis i Niedersachsen og Tyhskland.

Geografi 
Til landkreisen hører, ud over kommunerne på fastlandet også de to Østfrisiske øer Langeoog og Spiekeroog. En stor del af fastlandet omfatter det historiske område Harlingerland.

Nabokreise
Landkreis Wittmund grænser til  (med uret fra nord) Nordsøen og landkreisene Friesland, Leer og Aurich.

Områdefordeling
I landkreisens areal  anvendes  (2007) 50.368 hektar til landbrug, 3.889 hektar til bygninger og deres omgivelser, men der er også omkring 3.880 hektar skov. Veje og trafikanlæg lægger beslag på 2.512 Hektar, vandområder udgør 1.525 hektar, og der er rekreative områder på 228 hektar.

Byer og kommuner
Landkreisen havde   indbyggere pr.    

Landkreis Wittmund består af fire selvstændig kommunerog to Samtgemeinden med i alt 15 kommuner.

Kommuner
 Friedeburg ()
 Langeoog ()
 Spiekeroog ()
 Wittmund,  ()
, administrationsby

Samtgemeinden med deres medlemskommuner

* markerer hjemsted for samtgemeindeforvaltning

Eksterne kilder/henvisninger 

  Officielt websted  for Landkreis Wittmund

Wittmund
Pilaf

Pilaf (fra tyrkisk pilav) er en risret, der oprindeligt kommer fra Sydasien og Persien.

Retten bliver tilberedt af langkornede ris kogt i krydret fond i en gryde eller pande. I nogle tilfælde bliver risen ristet i olie eller smør med forskellige krydderier, inden fond tilsættes. Retten kan indeholde løg, kød, grøntsager, tørret frugt og en blanding af krydderier. Afhængig af det lokale køkken bliver de forskellige ingrediensene tilføjet under tilberedningen, eller efter at retten er færdig.

Pilaf og lignende retter kendes fra Balkan, Mellemøsten, Kaukasus, Centralasien, Sydasien, Østafrika, Indien, Latinamerika og Caribien. Risretten er hverdagsmad og nationalret i de afghanske, armenske, aserbajdsjanske, baluchiske, bukhari-jødiske, iranske, pakistanske, swahiliske (kenyanske og tanzanianske), usbekiske, tadsjikiske og tyrkiske køkkener.

Referencer

Eksterne henvisninger 

Risretter
Nationalretter
Mad fra Tyrkiet
Hilmar Wulff

Hilmar Emil Wulff (født 5. marts 1908 i Randers, død 21. december 1984) var en dansk forfatter. Han var en af Danmarks fremmeste arbejderforfattere.

Hilmar Wulff var søn af fisker Hans Clausen Christensen Wulff (1874-1964) og Maren Sofie Sørensen (1878-1922). Han voksede op i Nakskov og forlod folkeskolen uden afgangsbeviser. Han arbejdede siden et par år på fabrik og inden for landbruget samt som betonarbejder, ekspedient og jernbanearbejder. Han var også sømand i en tid og rejste jorden rundt. I 1930'erne vagabonderede han igennem Europa og tog forefaldende  arbejde. Under Besættelsen var han aktiv i modstandsbevægelsen, hvilket tvang ham til at flygte til Sverige i 1943. Han vendte tilbage til Danmark i 1945 og blev freelancemedarbejder for Danmarks Radio og lærer på Pensionisthøjskolen i Marielyst.

Han debuterede i bogform i 1942 med romanen Som vejret i april. Hans virkelige gennembrud kom med romantrilogien Vejen til Livet (1947), Livets Brød (1948) og Forjættelsens Dag (1949), hvor han skildrede betingelserne for de polske landarbejdere, som arbejdede i roemarkerne på Vestlolland. I romanen Ondt vejr (1950) skildres levevilkårene for en gruppe fiskere. Hans romaner blev derefter stadig mere politiske.

Hilmar Wulff var medlem af repræsentantskabet for Statens Kunstfond.

Bibliografi i udvalg 
 Som vejret i april (1942)
 Sådan noget sker faktisk (1943)
 Arbejdets Sang (1945)
 Vejen til Livet (1947)
 Brevet (1948)
 Livets Brød (1948)
 Forjættelsens Dag (1949)
 Ondt vejr (1950)
 Katinka (1951)
 Solvagabonden (1953)
 Bjørneæderne og frikadellegnaskerne (1954)
 Lykkens blå forel (1954)
 Kuan Yin’s klokke (1955)
 I kamp for frihed (1957)
 Men først brød (1958)
 Færgemandens hus (1962)
 Djævlegrunden (1963)
 Vorherres tørre fingrer (1964)
 ''Pramdragerne på Gudenåen (1965)

Eksterne henvisninger 

 
 Hilmar Wulff på Dansk Forfatterleksikon
 Modstandsdatabasen
 Nakskov lokalhistoriske Arkiv

Romanforfattere fra Danmark
Wittmund

Wittmund er en by der er administrationsby (Kreisstadt) i Landkreis Wittmund i den nordvestlige del af den tyske delstat Niedersachsen.

Geografi 
Wittmund er den arealmæssigt største kommune i Østfrisland, men med et indbyggertal på godt 20.000 mennesker er den på en femteplads efter Emden, Aurich, Leer og Norden. Historisk hører størstedelen af Wittmund til området Harlingerland, der i 1600 blev til Grevskabet Ostfriesland I 1885 blev Wittmund hjemsted for landkreisen af samme navn.

Beliggenhed og udstrækning 

Wittmund ligger i mellem Aurich og Jever i den nordøstlige del af Østfrisland. fra centrum til kysten er der omkring 15 kilometer. Mod nord støder Wittmund ved landsbyen Harlesiel til Nordsøkysten.

Fra havnen i Harlesiel er der færge til den nordsøøen Wangerooge. Wittmund ligger ved floden Harle, der haf både udspring og udmunding i kommunen.

Nabokommuner 
Mod nordvest grænser Wittmund til kommunerne Dunum, Stedesdorf, Werdum og Neuharlingersiel (alle i Samtgemeinde Esens i Landkreis Wittmund), mod nordøst til kommunen Wangerland og mod øst til byen Jever (begge Landkreis Friesland), mod syd til kommunen Friedeburg (Landkreis Wittmund) og mod vest til byen til byen Stadt Aurich (Landkreis Aurich). Dermed er Wittmund den midterste af de tre til hinanden grænsende Kreisstädte Aurich, Wittmund og Jever.

Inddeling 
I Wittmund er der 14 lokalområder (Ortschaften) auf:

Derudover er der en lang række mindre landsbyer og bebyggelser.

Naturbeskyttelse 
Ud for kysten ligger øerne Spiekeroog og Wangerooge. Mellem kysten og øerne ligger vaden, der er beskyttet under Nationalpark Niedersächsisches Wattenmeer og som i juni 2009 sammen med de slesvig-holstenske og hollandske vader af UNESCO blev udpeget til verdensnaturarv.

Naturschutzgebietet Hohehahn ligger i Wittmunder Wald nord for Bundesstraße B 210og omfatter 8,5 hektar, og blev oprettet i 1978..

Eksterne kilder/henvisninger 

 Kommunens websted.
 Befolkning 31. december 2013 (Tabel K1020014)  Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken

Byer i Niedersachsen
Materialetræthed

I materialevidenskab er materialetræthed er svækkelse af et materiale forårsaget af gentagen belastning. Det er den progressive og lokale skade, der sker, når et materiale bliver udsat for cyklisk belastning. Den maksimale spænding, der skaber disse skader kan være mindre end den typiske trækstyrke for materialet. I forbindelse med metaller anvendes også benævnelsen metaltræthed.

Materialetræthed optræder, når materialer bliver udsat for gentagen spænding og aflastning. Hvis spændingen er over en vis grænse, vil der dannes mikroskopiske revner, hvor spændingen er størst. Til sidst vil revnerne nå deres kritiske størrelse og udbrede sig pludseligt, og strukturen vil revne helt. Formen på strukturen vil i høj grad påvirke materialetræthedens liv; firkantede huller eller skarpe hjørner skaber højere lokale spændinger, hvor revner kan begynde. Runde huller og bløde overgange vil derfor forlænge styrken og forlænge den periode der går, før man oplever materialetræthed.

Referencer 

Fysik
Metaller
Mekanik
Materialevidenskab
İmambayıldı

İmambayıldı er en ret fra det tyrkiske køkken, som også er populær i Grækenland. Hovedingrediensen er aubergine, der udhules og fyldes med en sauce bestående af tomat, løg, hvidløg, aubergine og ikke mindst store mængder olivenolie. Det hele bages i ovnen og serveres ved stuetemperatur. I Grækenland serveres den dog varm. Der findes variationer med hakket kød, men oftest laves den vegetarisk.

Om navnet 

Direkte oversat betyder "İmam bayıldı" "Imamen besvimede". Navnets oprindelse er der delte meninger om.

Nogle mener, at det stammer fra en gammel tyrkisk historie om en imam der besvimede af glæde ved den lækre duft, da han fik retten serveret af sin kone for første gang. Andre hævder at besvimelsen skete da imamen hørte hvor meget olivenolie, der skulle bruges til retten - og dermed hvor dyr den var.

En tredje forklaring går på at en imam giftede sig med datteren til en olivenoliehandler. Medgiften lød på 12 tønder af den fineste olivenolie. Hver aften efter brylluppet tilberedte konen en aubergineret med tomater og løg. Den 13. dag var der ingen aubergineret på bordet. Da manden fik at vide, at der ikke var mere olivenolie tilbage, besvimede han.

Referencer 

Mad fra Grækenland
Mad fra Tyrkiet
Summer Salt Santiago

Summer Salt Santiago er tredje studiealbum fra det danske indie rockband Racetrack Babies. Det blev udgivet i 2006 og modtog fire ud af seks stjerner i musikmagasinet GAFFA.

Spor 
 "The Messenger"
 "Racetrack Babies"
 "Summer Salt"
 "The Storm"
 "Unshined"
 "Seven"
 "Soul Snatch"
 "Daffodils"
 "Carte Blanche"
 "Sorry!"

Referencer 

Album fra 2006
Indierockalbum
Rockalbum fra Danmark
Apple Worldwide Developers Conference

Apple Worldwide Developers Conference (WWDC) er en årligt tilbagevendende konference for iOS- og OS X-udviklere. WWDC afholdes af Apple i Californien og har eksisteret siden 1990. WWDC foregår i starten af juni og strækker sig over fem hverdage (mandag til fredag). De seneste år har der været plads til 5.000 deltagere. Der der oftest er flere der ønsker at deltage, bliver der trukket lod blandt de tilmelde om de 5.000 pladser.

På konferencen, der typisk starter med at Apple præsenterer nye produkter eller software henvendt til udviklere, vil der være en masse workshops og seminarer relateret til udvikling.

Eksterne henvisninger 
 Apples hjemmeside om WWDC (engelsk)

Worldwide Developers Conference
Skolefobi

Skolefobi (også kaldet skolevægring eller scolionofobi) er angst for at gå i skole. Symptomerne for skolefobi er et intenst ubehag ved og derfor modvilje mod at gå i skole, og kan medføre mavepine, kvalme, hovedpine eller vejrtrækningsbesvær.

Skolefobi handler typisk om ting i skolen, som virker overvældende (såsom mobning, sociale udfordringer, voksensvigt eller faglige vanskeligheder), eller (meget sjældent!) om ting i hjemmet, man ikke vil væk fra. Behandlingen består især i at tilrettelægge barnets tilbagevenden på denne måde: Ét lille skridt ad gangen, og til rammer i skolen, hvor det, der udløste reaktionen, er blevet bragt i orden (nedtonet eller fjernet). Nogle gange er der behov for at supplere med terapi, og i visse tilfælde med medicin.

Skolefobi, der ikke bliver håndteret hurtigt og rigtigt, udvikler sig drastisk til det værre - ikke mindst, fordi barnet oplever en lettelse, når det er holdt helt op med at gå i skole, som står i modsætning til barnets stadig mere angstfyldte oplevelser af skolegang. Det hjælper ikke at lægge pres på forældrene om at tvinge barnet i skole - det vil kun gøre ondt værre.

Skolefobi rammer typisk 1-5% af børn i løbet af deres skoletid. For autismeramtes vedkommende er risikoen helt oppe på 43%, og normalt forudsætter en tilbagevenden til skolegang i disse tilfælde, at der først sker en omplacering til et autismerettet skoletilbud.

Referencer 

Fobier
Tamago kake gohan

Tamago kake gohan (卵かけご飯, "æg på ris") er en populær japansk frokostret. Tilberedningen sker ved, at der bliver hældt rå æg og sojasovs på kogte ris.

Retten kaldes også for tamago kakekake gohan (卵かけかけご飯), tamago bukkake gohan (卵ぶっかけご飯, "ris overhældt med æg"), tamago gohan (卵ご飯) og tamago kake (卵かけ)

Weblinks 

Mad fra Japan
Risretter
Ægretter
Séamus Coleman

Séamus Coleman (født d. 11. oktober 1988) er en irsk professionel fodboldspiller, som spiller for Premier League-klubben Everton og Irlands landshold.

Klubkarriere

Sligo Rovers 
Efter oprindeligt have været en lovende gælisk fodboldspiller, havde han skiftet til fodbold. Han skiftede i 2006 til Sligo Rovers efter at have imponeret i en venskabskamp imod klubben. Han etablerede sig over 2006-07 sæsonen som en vigtig del af holdet, en rolle som han ville blive i over de næste 2,5 sæsoner.

Everton 
Coleman skiftede i januar 2009 til Everton for en pris på kun 60.000 pund. Han debuterede for klubben den 22. oktober 2009.

Leje til Blackpool 
Coleman blev i marts 2010 udlejet til Blackpool. Coleman var her med til at vinde Championship oprykningsslutspillet, hvor at Blackpool rykkede op i Premier League for første gang i klubbens historie.

Gennebrud hos Everton 
Efter at have vendt tilbage fra lejeaftalen havde Coleman sit gennebrud hos Everton, da han spillede i 34 kampe i 2010-11 sæsonen. Han blev efter sæsonen nomineret til PFA Young Player of the Year, som Jack Wilshere dog endte med at vinde.

Coleman havde sin hidtil bedste sæson i 2013-14. Han blev efter sæsonen kåret sem del af PFA Team of the Year i Premier League og blev også kåret som Evertons Player of the Year.

Coleman blev i august 2019 gjort til Evertons nye anfører efter at Phil Jagielka havde forladt klubben. Den 15. december 2019 spillede han sin kamp nummer 300 for Everton.

Landsholdskarriere

Ungdomslandshold 
Coleman har repræsenteret Irland på U/21-niveau.

Seniorlandshold 
Coleman debuterede for Irlands landshold den 8. februar 2011.

Coleman var del af Irlands trup EM 2016.

Coleman led i marts 2017 en meget grim skade under en landskamp imod Wales efter en hård tackling fra Neil Taylor. Coleman havde to brud i benet, og blev herefter holdt ude af fodbold i næsten et år.

Titler 
Irland

 Nations Cup: 1 (2011)

Individuelle

 FAI Under-21 International Player of the Year: 2 (2009, 2010)
 PFA Premier League Team of the Year: 1 (2013–14)
 Everton Player's Player of the Year: 1 (2013–14)
 Everton Supporter's Player of the Year: 1 (2013–14)

Kilder

Eksterne henvisninger 
 Séamus Coleman på evertonfc.com
 Séamus Coleman på espnfc.com

Fodboldspillere fra Irland
Fodboldlandsholdsspillere fra Irland
Fodboldspillere fra Sligo Rovers F.C.
Fodboldspillere fra Everton F.C.
Fodboldspillere fra Blackpool F.C.
Deltagere ved det europæiske mesterskab i fodbold 2016
Raúl Rodríguez Navarro

Raúl Rodríguez Navarro (født 22. september 1987) er en spansk fodboldspiller, der spiller for Meixian Techand i Mexico.

Han har tidligere spillet for Vilassar Mar, Gramenet og for Espanyol før han skiftede til Houston Dynamo den 9. januar 2015.

Referencer

Eksterne henvisninger 

Fodboldspillere fra Spanien
Fodboldspillere fra RCD Espanyol
Fodboldspillere fra Houston Dynamo
Darko Jukić

Darko Jukić (født 23. august 1990 i København) er en dansk/serbisk basketballspiller, som spiller i Aarhus-klubben Bakken Bears. Han har spillet på det danske landshold siden 2011.
I sæsonen 2012-13 blev Darko Jukić, som da spillede i Horsens IC, valgt til MVP i Basketligaen. Han skiftede derefter til Fileni BPA Jesi, en klub som spiller i den i den næstbedste italienske række, inden han kom till Södertälje i sommeren 2014 og var med til at vinde det svenske mesterskab 2014/15.

Darko Jukić' yngre bror, Zarko Jukić, spiller i den svenske klub KFUM Nässjö og tidligere i Hørsholm 79'ers i Basketligaen. Brødrene kommer dog ikke at kunne spille sammen på landsholdet på trods af, at de begge er født i København. Den danske lovgivning gør, at personer med to forældre, som ikke har dansk statsborgerskab, først kan søge permanent opholdstilladelse og derefter dansk statsborgerskab, når de er blevet 18 år. De internationale basketballregler tillader kun, at en spiller på holdet er naturaliseret efter 15-årsalderen, og derfor kan de to ikke spille samtidig på landsholdet. Darko Jukić blev dansk statsborger 28. oktober 2010. Hans bror Zarko er serbisk statsborger.

Referencer

Eksterne henvisninger 
 ”När jag sänker honom ska han veta om det” - LT 

Basketballspillere fra Danmark
Personer fra København